P. Hrušovský, predseda NR SR: (2003-10-31):
B. Brestenská: Vážený pán predseda, vážený pán minister, vážený pán spravodajca. Dovoľte mi, aby som vystúpila tiež k návrhu vysokoškolského zákona k novele s tým, že mnohé veci tu už odzneli o vysokých školách. Ja si myslím, že netreba sa vzájomne presviedčať o tom, že vysokoškolské vzdelanie je dnes definované na Západe ako strategický priemysel a že investície do tohto priemyslu sú obrovskou devízou, ktorá sa vracia nie síce hneď, ale po nejakom čase pre ten štát. Takže myslím si, že nastal čas, keď aj pri tejto novele sa snažíme  zlepšiť postavenie a úlohu a prácu vysokých škôl, a zároveň nastal aj čas, aby vláda, parlament mali odvahu povedať nielen teoreticky o tom, aká je priorita vzdelávanie, ale aj prakticky postupne rozpočet, ktorý budeme neskôr schvaľovať, a myslím si, že aby mali odvahu povedať o tom, že sa aj navýšia peniaze do vzdelávania a vedy v rámci štandardu Európskej únie a v tomto si myslím, že parlament by mal podporiť pána ministra školstva, aby vzdelanie naozaj bolo takto definované a chápané a hlavne finančne podporované. Druhá vec. Môžem veľmi súhlasiť s mnohými názormi, ktoré povedal pán poslanec Čaplovič ohľadom externého štúdia, ohľadom doktorandov. Ja sama som predkladala návrh alebo chcela som predložiť, aby som bola presná, návrh o platení externého štúdia, ale sme na základe diskusie v Koaličnej rade a s pánom ministrom sme sa rozhodli, že radšej ešte treba chvíľočku počkať nie hneď od zajtra, lebo naozaj ten stav je zlý, ale keď sa pripravuje nový zákon, ktorý má komplexne riešiť financovanie denného a externého štúdia, aby  externé štúdium bolo naozaj seriózne financované a aj seriózne realizované. To znamená, aby tam boli záruky a zábezpeky, že to nebude zneužívané. Tak naozaj je dôležité, aby bol podporený a prediskutovaný návrh zákona, ktorý sa pripravuje, je sľub, že príde do konca roka do vlády a že budúci rok bude aj tu na rokovaní parlamentu, a takýto zákon, ktorý bude naozaj komplexne riešiť problém financovania a špeciálne financovania externého štúdia, veľmi rada podporím, takže som preto ani nepredložila svoj návrh na financovanie externého štúdia. Zároveň si dovolím predložiť dva pozmeňujúce návrhy k vysokoškolskému zákonu. Prvý sa týka čl. 1. Za doterajší 85. bod navrhujeme vložiť ďalší bod, ktorý znie. V § 104 ods. 2 sa slová „so súhlasom“ nahrádzajú slovami „po vyjadrení“ a pred slovo „obmedziť“ sa dopĺňa slovo „a so súhlasom najmenej dvoch z nich“. Odôvodnenie tohto. V súčasnom znení zákona môže minister v prípade, že nastane v niektorých prípadoch uvedených v bode A až D riešiť situáciu, ktorá vážne ohrozuje činnosť fakulty alebo vysokej školy len v prípade, že s tým súhlasia všetky tri orgány reprezentácie vysokej školy. Navrhovaná zmena zabezpečí, že bude postačovať väčšinový súhlas orgánov reprezentácie vysokých škôl. V § 10 sa za ods. 2 vkladá nový ods. 3, ktorý znie. Tam máte v tlači, prosím vás, chybu, že štyri je tam napísané, má byť tri. Prosím, opravte si to, čiže bude ods. 3. „Predseda Akademického senátu verejnej vysokej školy môže na tejto verejnej vysokej škole kandidovať na funkciu rektora najskôr tri mesiace po skončení funkcie predsedu Akademického senátu verejnej vysokej školy.“ Doterajšie ods. 3 až 10 sa označujú ako ods. 4 až 11. Navrhovanou zmenou sa znižuje potenciálna výhoda predsedu Akademického senátu vo voľbách kandidáta na funkciu rektora. Zároveň si vás dovolím poprosiť, vypadlo nám pri prepise to isté znenie, upozornil ma na to práve pán poslanec Čaplovič, to isté znenie, čo sa týka dekana fakulty. Čiže týka sa to, poprosila by som vás doplniť si do tohto pozmeňujúceho návrhu § 28 ods. 3, kde sa vkladá nový ods. 4, ktorý znie presne takto: „Predseda Akademického senátu fakulty môže na tejto fakulte kandidovať na funkciu dekana najneskôr tri mesiace po skončení funkčného obdobia v senáte akademickej fakulty.“ Doterajší ods. 4 a 7 sa označuje za 5 až 8. Ďakujem veľmi pekne, to sú moje všetky návrhy, pán predseda.